Organisasies binnekort voor hof vir skolegodsdiens-regstrydArgieffoto: Don Mcphee/Guardian Die burgerregte-organisasie AfriForum het Sondag gesê sy regspan is gereed om Maandag dié organisasie se standpunt as vriend van die hof te stel in ’n saak tussen die Federasie van Beheerliggame van Suid-Afrikaanse Skole (Fedsas) en die Organisasie vir Godsdiensonderrig en Demokrasie. Dié saak volg nadat ses skole, naamlik Laerskool Randhart, Laerskool Baanbreker, Laerskool Garsfontein, Hoërskool Linden, Hoërskool Oudtshoorn en Oudtshoorn Gimnasium, aan die einde van 2014 deur laasgenoemde organisasie weens die skole se godsdienstige etos voor die hof gedaag is. Anti-christelike fundamentaliste het al in Oktober 2009 gedreig om godsdiens uit skole te probeer haal. Die organisasie sê hy het toe reeds sterk standpunt ingeneem en gesê dat skole teen regsaksies van dié aard ondersteun sal word. Fedsas verteenwoordig nou die ses skole in die saak, met AfriForum se steun vir die regskoste. AfriForum het ook in 2015 ’n veldtog vir die behoud van godsdiens in skole ter ondersteuning en bewusmaking van die hofsaak van stapel gestuur. As deel daarvan het ds. Henk Stavast en Derick Francis sowat 6 000 km per fiets deur die land afgelê om geld vir die saak in te samel, maar ook om mense in te lig oor die negatiewe gevolge wanneer skole nie ’n godsdienstige etos beoefen nie. Die bekende akteur, Hykie Berg, het in samewerking met AfriForum en Laerskool Jacobsdal ook ’n staptoer ter bewusmaking in die Drakensberg onderneem. Die ondersteuning vir hierdie inisiatiewe het net weer bewys hoe belangrik godsdiens in skole vir leerders en vir ouers is. Indien jy ’n bydrae tot die regskoste wil maak, kan jy R10 skenk deur jou naam na 38313 te SMS (R1).